Univerzitetna založba Univerze v Mariboru
Univerzitetna založba Univerze v Mariboru, ki je bila ustanovljena 2008, na sodobnih temeljih in izpolnjujoč zahteve spreminjajočih se načel znanstvenega komuniciranja v polnem zamahu deluje od leta 2016. Od tedaj je njeno glavno poslanstvo skrb za izdajateljsko dejavnost Univerze v Mariboru oziroma njenih članic ter najpomembneje za desiminacijo dosežkov avtorjev iz Univerze v Mariboru in drugih cenjenih avtorjev, koliko je mogoče široko po svetovnem spletu. Univerzitetna založba Univerze v Mariboru izdaja knjige in revije, učbenike in druge publikacije na različnih področjih znanosti, tehnologije, umetnosti, humanistike in družboslovja. Izdaja tako tiskane kot elektronske publikacije. Je tudi odprtodostopni založnik in akademski skupnosti nudi okolje za uveljavljanje novih poti znanstvenega komuniciranja, to je objavljanje v odprtem dostopu.
Od filozofije poučevanja do poučevanja filozofije
Znanstvena monografija je posvečena upokojenemu izrednemu profesorju za filozofijo na Univerzi v Mariboru Rudiju Kotniku. Na začetku imamo prispevek slavljenca, ki služi kot motivacija ostalim prispevkom. Vsebinsko je monografija razdeljena na tri sklope, ki sledijo njegovi pedagoški in raziskovalni vnemi, da uberemo celosten in družbeno odgovoren pristop pri iskanju odgovorov na vprašanja Zakaj? Kaj? Kako?. V prvem sklopu se avtorice in avtorji ukvarjajo z razlogi, namenom in upravičenostjo poučevanja in učenja filozofije. Poudarjajo transformativno moč filozofije, ki presega kritično mišljenje, saj vodi k spreminjanju izobraževanja, posameznika/sebe in sveta. Filozofija naj bi razvijala spoznavne vrline (pogum, vedoželjnost, odprta miselna naravnanost …) ter spodbujala pluralizem in kozmopolitizem. V drugem sklopu so zajeta raziskovanja odgovorov na vprašanji, kaj je poučevanje in učenje filozofije ter kaj učiti in poučevati. Osredotočajo se na samo opredelitev ter vsebino poučevanja in učenja filozofije. V zadnjem, tretjem sklopu razprav avtorice in avtorji obravnavajo vprašanje, kako poučevati filozofijo. Skupna točka so elementi metod, ki temeljijo na sodelovanju, medsebojnem spoštovanju in dialogu. Poudarjajo, da je poučevanje in učenje filozofije hkrati tudi njeno ustvarjanje.
Univerza v Mariboru, Filozofska fakulteta
Avtorske pravice (c) 2025 Univerza v Mariboru, Univerzitetna založba https://creativecommons.org/licenses/by/4.0/
Perspektiven einer Zeitschrift am Beispiel des Tirnauer Wochenblatts (1869–1918)
Die Monografie bietet unterschiedliche linguistische Analysen von Texten aus der deutsch-ungarischen Zeitung Tirnauer Wochenblatt (1869–1918), mit einem Schwerpunkt auf Ausgaben kurz vor der Jahrhundertwende. Diese zeitliche Fokussierung lässt sich durch die Sprachpolitik und das Aufkommen des Volksnationalismus erklären – sowohl in Tyrnau im heutigen Gebiet der Slowakei, dem Erscheinungsort der Zeitung, als auch im weiteren Kontext der Monarchie, einer Zeit, in der ein erstarktes Bürgertum als Zielgruppe des Wochenblattes eine zentrale gesellschaftliche Rolle einnimmt. Dabei wird das Tirnauer Wochenblatt aus verschiedenen Perspektiven beleuchtet: sowohl in seiner inneren Gestaltung als auch in seiner Rolle im zeitgenössischen Kontext. Mit den Analysen wird die Zeitung teilweise im Kontext der deutschsprachigen Minderheit und der deutschen Presse zu jener Zeit in der Slowakei verortet. Im ersten Teil wird untersucht, in welchem Maße und auf welche Weise die Zeitung die Erziehungsdiskurse der Zeit widerspiegelt, familiäre Leitbilder präsentiert und geschlechtsspezifische Rollenmodelle in Familie und Gesellschaft behandelt. In diesem Zusammenhang führt die Monografie eine Reihe exemplarischer qualitativer Analysen durch, die die Perspektive des Wertesystems der bürgerlichen Gesellschaft einbeziehen. Im zweiten Teil wird eine Rubrik der Zeitung analysiert, die Nachrichten aus verschiedenen Regionen der Monarchie präsentiert. Dabei wird aus der Perspektive der Textsortenentwicklung in der Presse des 19. Jahrhunderts die Textsorte Nachricht problematisiert und der Nachrichtenkorpus anschließend anhand von zehn verschiedenen Parametern quantitativ untersucht. Es folgt ein Vergleich mit Texten aus derselben Rubrik, die Informationen aus aller Welt vermitteln, sowie eine Fraktalanalyse der Texte selbst. Ergänzt wird diese Untersuchung durch einen Vergleich mit Texten gleicher Funktion aus demselben Zeitraum in der Marburger Zeitung (1862–1945). Im dritten Teil der Monografie wird eine korpusbasierte Analyse von Ethnonymen vorgestellt, die in der ungarischen Beilage derselben Zeitung zum Vorschein kamen. Diese Ethnonyme spiegeln nicht nur die politischen Spannungen jener Zeit in der Monarchie wider, sondern formen zugleich sprachlich ein konsistentes Werte- und Deutungssystem, das eine Perspektive auf die nationalen und kulturellen Dynamiken des damaligen Raumes und der damaligen Zeit eröffnet. Raziskovalni pogledi na tednik Tirnauer Wochenblatt (1869 – 1918). Monografija ponuja različne jezikoslovne analize besedil iz nemško-madžarskega tednika Tirnauer Wochenblatt (1869–1918), in sicer s poudarkom na izdajah, objavljenih tik pred prelomom stoletja. Ta časovna omejitev je vzporedna z jezikovno politiko in vzponom vernakularnega nacionalizma – tako v Trnavi, ki leži na današnjem Slovaškem in je bila kraj izhajanja tednika, kot tudi v širšem kontekstu monarhije, torej v času, ko je meščanstvo kot ciljno bralstvo tednika igralo osrednjo družbeno vlogo. Tednik Tirnauer Wochenblatt je obravnavan z različnih perspektiv: tako glede njegove notranje zasnove kot njegove vloge v sodobnem kontekstu. Z različnimi analize tednik umeščamo v kontekst nemško govoreče manjšine in nemškega časopisja na Slovaškem tistega časa. V prvem delu raziskujemo, v kolikšni meri in na kakšne načine tednik odraža vzgojne diskurze obdobja, predstavlja družinske vzornike ter obravnava spolno specifične modele vlog v družini in družbi. V tem okviru prinaša monografija niz vzorčnih kvalitativnih analiz, ki vključujejo perspektivo vrednostnega sistema meščanske družbe. V drugem delu analiziramo časopisno rubriko, ki prinaša novice iz različnih regij monarhije in ki jo s perspektive razvoja besedilnih vrst v časopisju 19. stoletja lahko uvrščamo med novice. Temu sledi kvantitativna analiza korpusa teh novic po desetih različnih parametrih. Sledi primerjava z besedili iz iste rubrike, ki posredujejo informacije z vsega sveta, ter fraktalna analiza samih besedil. Raziskava je dodatno dopolnjena s primerjavo z besedili identične funkcije iz istega obdobja v časopisu Marburger Zeitung (1862–1945). Tretji del monografije predstavlja korpusno analizo etnonimov, ki se pojavljajo v madžarski prilogi istega časopisa. Ti etnonimi ne odražajo zgolj političnih napetosti tistega obdobja v monarhiji, temveč tudi jezikovno oblikujejo dosleden vrednostni in interpretativni sistem, ki odpira pogled na nacionalne in kulturne dinamike takratnega prostora in časa.
Avtorske pravice (c) 2025 Univerza v Mariboru, Univerzitetna založba https://creativecommons.org/licenses/by-nc-sa/4.0/
Znanstvena monografija Izzivi managementa talentov obravnava ključne vidike razvoja in upravljanja s talenti v sodobnih organizacijah. Avtorji skozi sedem poglavij osvetlijo povezanost med trudom, talentom, osebnostnimi lastnostmi, timskim delom, staranjem zaposlenih in validacijo kadrovskih orodij. Publikacija povezuje psihološke, organizacijske in vodstvene pristope ter prikazuje, kako lahko organizacije oblikujejo lastne strategije razvoja in zadrževanja talentov. Namen monografije je spodbuditi razmislek o pomenu človeškega kapitala za dolgoročno uspešnost, družbeno odgovornost in inovativnost organizacij. Delo je rezultat sodelovanja šestnajstih avtorjev iz različnih akademskih in raziskovalnih okolij ter predstavlja pomemben prispevek k razvoju teorije in prakse managementa talentov.
Univerza v Mariboru, Fakulteta za organizacijske vede
Izboljšanje podjetniške poti. Znanstvena monografija Improving Entrepreneurial Journey (Izboljšanje podjetniške poti) združuje raziskovalne prispevke desetih avtorjev, ki obravnavajo sodobne pristope k razvoju podjetniških ekosistemov v srednje- in jugovzhodnoevropskem prostoru. Publikacija temelji na raziskovalni pobudi Improving Entrepreneurial Journey Initiative (IEJI), ki povezuje akademsko raziskovanje, podjetniško prakso in trajnostno naravnan razvoj. V poglavjih so predstavljene teme, kot so psihološki vidiki podjetništva, vloga mentorstva, podpornih mehanizmov in inkubatorjev ter primeri dobrih praks iz Slovenije, Črne gore in Madžarske. Monografija prispeva k razumevanju podjetništva kot kompleksnega družbenega pojava, ki združuje osebne, organizacijske in sistemske dimenzije ter spodbuja oblikovanje odpornih, vključujočih in trajnostno usmerjenih podjetniških ekosistemov.
Predšolski otroci se po sposobnostih, znanju in spretnostih med seboj razlikujejo, njihov razvoj pa poteka različno intenzivno na posameznih področjih. Zgodnje naslavljanje področij nadarjenosti je pomembno, da se lahko ustvarijo pogoji, ki otrokom omogočajo čim boljši razvoj. Okolje, v katerem otroci odraščajo, igra pomembno vlogo, saj jih stimulira v intelektualnem, družbenem in gibalnem razvoju. Poseben poudarek je na ustvarjalnosti, ki se najpogosteje izraža skozi umetnost, gibanje in igro. Sodobni pristopi v predšolski vzgoji vključujejo tudi uporabo informacijsko-komunikacijskih tehnologij, ki pri otrocih razvijajo računalniško mišljenje. V tem obdobju je treba zagotoviti ustrezne izzive in podporo odraslih potencialno nadarjenim otrokom. Z ustrezno usmeritvijo in pedagoškimi pristopi otroci dosežejo svoj potencial.
Univerza v Mariboru, Pedagoška fakulteta
Avtorske pravice (c) 2025 Univerza v Mariboru, Univerzitetna založba https://creativecommons.org/licenses/by-nc/4.0/
Izboljševanje podjetniške izkušnje s pomočjo podpornega okolja v Ljubljanski urbani regiji
Monografija “Izboljševanje podjetniške izkušnje s pomočjo podpornega okolja v Ljubljanski urbani regiji” združuje pet poglavij, ki analitično obravnavajo ključne dimenzije lokalnega podjetniškega ekosistema: strateške pristope RRA LUR, kadrovske in mentorsko-izobraževalne programe, pravne mehanizme, tehnološko podporo MSP, zaznave digitalne transformacije agencije. Na podlagi empiričnih podatkov in poglobljenih intervjujev so oblikovani konkretni predlogi za nadgradnjo obstoječih sistemov podpore, s čimer se krepi inovativnost, prilagodljivost in trajnostni razvoj podjetniškega okolja v regiji.
Publikacija »Povezani v znanju ustvarjamo prihodnost« predstavlja Univerzo v Mariboru kot sodoben, povezan in napreden akademski prostor, ki uresničuje vizijo postati globalno prepoznaven inovacijski ekosistem, v katerem študenti in zaposleni z radostjo ustvarjajo. Predstavljene so vse fakultete, ki s svojimi inovativnimi študijskimi programi, sodobnimi metodami poučevanja in povezovanjem z gospodarstvom sooblikujejo prebojne raziskovalne in strokovne dosežke. Publikacija izpostavlja tudi strokovno delovanje članic na različnih področjih znanosti, umetnosti in tehnologije ter njihov prispevek k razvoju družbe, poudarja, da naši diplomanti, puščajo pečat v znanosti, kulturi, gospodarstvu in športu, ter aktivnosti, s katerimi univerza krepi trajnostni razvoj in družbeno odgovornost. Poleg fakultet so predstavljeni tudi Študentski domovi Univerze v Mariboru in Univerzitetna knjižnica Maribor (UKM), kot pomembna stebra študijskega in raziskovalnega okolja. Z začetkom študijskega leta 2025/2026 pa se univerzi kot pridruženi članici pridružujeta tudi Zdravstveni dom dr. Adolfa Drolca Maribor in Univerzitetni klinični center Maribor, kar še dodatno krepi njeno povezovanje med izobraževanjem, znanostjo in prakso.
inovativno izobraževanje in raziskovanje
trajnostni razvoj in družbena odgovornost
Znanstvena monografija Jezik ob meji in na meji predstavlja sociolingvistični pogled na prekmurski slovenski knjižni jezik, porabsko narečje, leksikografijo in jezikovno krajino Porabja. Knjiga je razdeljena na tri poglavja: (1) Jezik ob meji, (2) Jezik v slovarjih in (3) Jezik na meji. V prvem poglavju je prikazan razvoj prekmurskega knjižnega jezika od začetkov evangeličanskega slovstva in razvoja katoliške pismenosti do nastanka Pavlove slovnice prekmurskega slovenskega jezika. V drugem poglavju so zbrani prispevki o leksikografiji, o slovarju govora Gornjega Senika, velikem madžarsko‑slovenskem slovarju in o slovenskih zemljepisnih poimenovanjih v Porabju ter širši okolici. Tretje poglavje prinaša sociolingvistične razprave o jezikovnem načrtovanju, jezikovni krajini in stanju materinščine (prek‑ mursko narečje, porabski govor) v Porabju. Osrednje spoznanje monografije Jezik ob meji in na meji je, da se je slovenski jezik ob Rabi do začetka 20. stoletja razvijal skupaj in sočasno s prekmurščino. Ustvarjalci tega območja so pomembno prispevali k razvoju in ohranjanju prekmurščine. Porabščina je danes jezik sporazumevanja med starejšimi govorci, zato potrebuje več pozornosti in strokovne podpore, če želimo, da bo ostala vitalna in obstala v prostoru ob Rabi.
Skripta obravnavajo temeljne pristope optimizacije v inženirstvu s poudarkom na uporabi metahevrističnih metod, kot sta genetski algoritem (GA) in algoritem rojev delcev (PSO). Namenjena so študentom in inženirjem, ki želijo razumeti tako teoretično ozadje kot praktično implementacijo optimizacijskih algoritmov v okolju MATLAB. Vključujejo poglavja o enokriterijskih in večkriterijskih optimizacijskih problemih, obravnavajo omejitve, različne ciljne funkcije ter vizualizacijo rezultatov. Vsako poglavje vsebuje strukturirane vaje in naloge za samostojno delo, ki spodbujajo razumevanje delovanja algoritmov, oblikovanje optimizacijskih modelov in interpretacijo rešitev. Poseben poudarek je na razlagi parametrov algoritmov, primerjavi konvergence ter vplivu nastavitev na vedenje optimizacije. Skripta se zaključijo s pregledom značilnih testnih funkcij in primeri Pareto front za večkriterijsko optimizacijo. Zasnovana so tako, da tudi uporabniki brez poglobljenega matematičnega znanja lahko postopoma razvijejo intuicijo za uporabo optimizacijskih pristopov v realnih inženirskih problemih.
Univerza v Mariboru, Fakulteta za strojništvo
Skripta obravnavajo strojno učenje z vidika uporabe v inženirstvu, pri čemer temeljne koncepte povezujejo s praktičnimi primeri v okolju MATLAB. Predstavljeni so štirje temeljni pristopi strojnega učenja: nadzorovano učenje, nenadzorovano učenje, učenje z okrepitvijo in prenosno učenje. Za vsak pristop so podani temeljni koncepti, konkretni primeri uporabe ter naloge za samostojno delo. Poseben poudarek je na uporabi orodij, kot so Regression Learner, Classification Learner, Deep Network Designer in Reinforcement Learning Designer, s pomočjo katerih študenti razvijajo modele na podatkih, ki izvirajo iz realnih inženirskih primerov. Med njimi so obraba orodja, vibracije strojev, balansiranje sistemov in prepoznavanje predmetov. Skripta vključujejo tudi eksperimentalne podatkovne množice in praktične napotke za učenje, validacijo in izboljšavo modelov. Namenjena so študentom tehniških smeri ter vsem, ki želijo usvojiti uporabo metod strojnega učenja za reševanje konkretnih inženirskih problemov.
Umetna inteligenca vse izraziteje preoblikuje sodobno družbo in prodira na skoraj vsa področja človekovega delovanja – od prava, ekonomije in izobraževanja do medijev in kulture. Znanstvena monografija z naslovom Od algoritma do prava – pravni, ekonomski in kulturni izzivi umetne inteligence združuje prispevke, ki se osredotočajo na izzive, priložnosti in posledice uporabe umetne inteligence v sodobnem svetu: od vpliva na kulturno dediščino, kot je digitalizacija in interpretacija vonjev, ekonomskih vidikov, do pravnih vprašanj, povezanih z delovnimi razmerji, ustavnopravnimi dilemami, odgovornostjo za škodo, pametnimi pogodbami, konkurenčnim pravom, kazenskim pravom in z njeno uporabo v sodnih postopkih. Poseben poudarek je namenjen intelektualni lastnini – komu pripadajo avtorsko varovana dela, izumi in videzi izdelkov, ki jih ustvari umetna inteligenca ali pa so nastali z njeno pomočjo, kot tudi vprašanja, povezana s kršitvami. Monografija tako raziskuje ključne pravne, ekonomske in kulturne izzive umetne inteligence, ter spodbuja razmislek o potrebi po večji regulaciji in odgovornem razvoju tehnologije.
Avtorske pravice (c) 2025 Univerza v Mariboru, Univerzitetna založba https://creativecommons.org/licenses/by-nc-nd/4.0/
Python v kemiji in kemijskem inženirstvu
Učbenik Python v kemiji in kemijskem inženirstvu je namenjen študentom prvega letnika, ki se prvič srečujejo z računalniškim programiranjem. Na preprost in sistematičen način uvaja bralca v osnovne pojme programskega okolja Python ter postopno prikazuje njegovo uporabo pri reševanju izbranih problemov iz kemije in kemijskega inženirstva. Poleg osnov programiranja prinaša uvodne primere uporabe sodobnih digitalnih pristopov, kot sta podatkovna analiza in umetna inteligenca, s čimer študentom odpira vpogled v sodobne trende kemijsko-inženirske stroke. Publikacija je zasnovana tako, da razvija praktične računalniške spretnosti ter spodbuja samostojno učenje in nadaljnje raziskovanje. Učbenik je objavljen kot odprto učno gradivo, kar študentom, učiteljem in strokovnjakom, ki jih zanima uporaba Pythona v kemiji in kemijskem inženirstvu, omogoča dolgoročno podporo pri študiju in delu.
Univerza v Mariboru, Fakulteta za kemijo in kemijsko tehnologijo
Protokol za kirurško tutorstvo je izdelek, ki je od ideje do izdaje nastajal tekom študijskih let zdajšnjih diplomantov Medicinske fakultete Univerze v Mariboru, mladih zdravnikov. Gradivo zajema teme od pojasnilne dolžnosti do alternativ kirurškega šivanja, vključujoč osnove obnašanja v operacijski dvorani, predstavitev kirurških instrumentov, antiseptične priprave sterilnega polja, sivi in vozlanje. Koraki posameznih protokolov so zapisani po točkah, tekst pa spremljajo ilustracije kolegice, ravno tako diplomantke MF UM, mlade zdravnice. Gradivo je plod truda in usklajevanja kolegov in mentorjev; vsi, ki smo pri skripti sodelovali upamo, da bo služila svojemu namenu.
Univerza v Mariboru, Medicinska fakulteta
11. Nacionalna konferenca o varnosti v lokalnih skupnostih
Zbornik prispevkov predstavlja recenzirane prispevke, ki so bili predstavljeni na 11. Nacionalni konferenci o varnosti v lokalnih skupnostih v Mariboru v novembru 2025. Glavna tema konference je varnost v lokalnih skupnostih, poudarek letošnje konference pa je odpornost lokalnih skupnosti na varnostna tveganja. Prispevki so rezultat raziskovanja v okviru programske skupine Fakultete za varnostne vede Univerze v Mariboru »Varnost v lokalnih skupnostih – primerjava ruralnih in urbanih okolij« in sodelovanja s praktiki iz policije in lokalnih skupnosti. Prispevki se osredotočajo na različne vidike zagotavljanja varnosti in zaznave groženj v lokalnih skupnostih, reševanje težav v multikulturnih skupnostih, značilnosti kriminalitete, vlogi šole pri preprečevanju medvrstniškega nasilja, trajnostno oskrbo s hrano, sodelovanje pri zaščiti in reševanju ob naravnih nesrečah, vlogo policije pri zagotavljanju varnosti in zagotavljanju kibernetske varnosti. Prispevki hkrati predstavljajo tudi primere dobrih praks.
Univerza v Mariboru, Fakulteta za varnostne vede
Publikacija Fakultete za strojništvo Univerze v Mariboru predstavlja celovit pregled razvoja, delovanja in vizije ene osrednjih tehniških ustanov v Sloveniji. V uvodnih nagovorih urednika, dekana in rektorja so izražene misli o pomenu fakultete v znanstvenem, izobraževalnem in družbenem prostoru. Zgodovinski del osvetljuje ključne mejnike razvoja fakultete, od njenega nastanka do današnjih dni, ter predstavi vodstvene osebnosti – dekane, prodekane in tajnike – ki so usmerjali njeno pot. Sledi poglobljen prikaz izobraževalne dejavnosti, znanstvenoraziskovalnega in umetniškega dela ter sodelovanja z gospodarstvom in širšim okoljem. Posebna pozornost je namenjena študentom ter izjavami diplomantov, ki odražajo izkušnje in vrednote, pridobljene med študijem. Poglavje o alumnijih povezuje preteklost s sedanjostjo in utrjuje vezi med generacijami. Publikacija predstavi tudi strokovne službe in infrastrukturni razvoj fakultete. Izpostavljena je vloga sodelavk fakultete pri oblikovanju akademskih insignij Univerze v Mariboru, kar poudarja ustvarjalni prispevek fakultete k univerzitetni identiteti. Zaključno poglavje je usmerjeno v prihodnost – strateške cilje in usmeritve za obdobje 2021–2030 ter podrobne opise dejavnosti laboratorijev in centrov, ki predstavljajo jedro raziskovalne odličnosti. Publikacija je tako dokument časa, prostor refleksije in vizija prihodnosti – namenjena študentom, zaposlenim, partnerjem in širši javnosti, ki soustvarjajo zgodbo Fakultete za strojništvo Univerze v Mariboru.
Engineering Materials and Process Technologies
Inženirski materiali in procesne tehnologije: 2. konferenca programskih skupin Fakultete za strojništvo Univerze v Mariboru, zbornik povzetkov. Publikacija predstavlja pregled raziskovalnih dosežkov programskih skupin Fakultete za strojništvo: P2-0424 Dizajn novih lastnosti (nano)materialov & aplikacije, P2-0063 Konstruiranje celičnih struktur, P2-0120 Tehnologije metastabilnih materialov, P2-0118 Tekstilna kemija in napredni tekstilni materiali ter P2-0196 Raziskave v energetskem, procesnem in okoljskem inženirstvu od leta 2024 do 2025. Člani programske skupine predstavljajo svoje raziskovalne novosti in napredek, dosežen v okviru delovanja programskih skupin.
površinska funkcionalizacija in modifikacija
Področje korporativne varnosti postaja v sodobnem poslovnem okolju vse bolj pomembno za stabilno in trajnostno delovanje organizacij. Pri tem gre za celovit sistem upravljanja tveganj, zagotavljanja odpornosti, in vzdrževanja zaupanja deležnikov. Korporativna varnost je v najširšem pomenu besede dejavnost, ki identificira in izvaja ukrepe za obvladovanje tveganj v organizaciji. Njena naloga je zaščititi organizacijo, njene tehnologije, zaposlene, tehnične vire ter vse podatke in informacije strank pred notranjimi ter tudi zunanjimi grožnjami. Izvajanje korporativne varnosti mora potekati v skladu z delovanjem organizacije in njenih poslovnih procesov.
Avtorske pravice (c) 2025 Univerza v Mariboru, Univerzitetna založba
Elaborat sistematično obravnava različne pristope k pridobivanju govornih virov za slovenščino – od laboratorijskih in terenskih snemanj do sodobnejših spletnih oblik, kot so GWAPs, Collect4NLP, množičenje in občanska znanost. S primerjalno analizo, ki vključuje kriterije kakovosti zvoka, stroškov, razširljivosti in spontanosti govora, razkriva prednosti, omejitve in izvedbeno zahtevnost posameznih pristopov. Vključuje praktična priporočila za raziskovalce in razvijalce govornih tehnologij, ki se soočajo z izzivi snemanja na daljavo. Z združevanjem globalnih trendov in tujih praks z razmerami v slovenskem prostoru prispeva k razvoju digitalnih govornih virov ter krepitvi jezikovnih tehnologij za manj podprte jezike.
Univerza v Mariboru, Fakulteta za elektrotehniko, računalništvo in informatiko
Avtorske pravice (c) 2025 Univerza v Mariboru, Univerzitetna založba https://creativecommons.org/licenses/by-sa/4.0/
Predmetni praktikum predstavlja učno gradivo, ki je namenjeno študentom, ki se tekom študija srečujejo s področjem delovnega prava oziroma tematiko delovnih razmerij. Praktikum vsebuje jedra ključnih sodnih odločb (predvsem Delovno-socialnega oddelka Vrhovnega sodišča RS), s katerimi želita avtorja študentom približati posamezne delovnopravne institute. Ob sodnih odločbah pa so pripravljeni še praktični primeri, ki od študentov zahtevajo uporabo pravnih pravil na konkretnem primeru. Vsebina praktikuma zajema tako individualno kakor tudi kolektivno delovno pravo.
Občanska znanost v 5 korakih: načrtovanje in oblikovanje projektov celovito predstavi koncept občanske znanosti, ki ni le metoda zbiranja znanstvenih podatkov s pomočjo nepoklicnih raziskovalk in raziskovalcev, ampak je način povezovanja znanstvenega raziskovanja s skupnostjo in posamezniki, ki aktivno sodelujejo pri reševanju aktualnih raziskovalnih problemov in s tern demokratizirajo znanost. Publikacija popelje bralce (tako raziskovalke in raziskovalce kot tudi dijake in študente, člane različnih društev, predstavnike posameznih družbenih skupin, ljubiteljske raziskovalce in vso ostalo zainteresirano javnost) skozi zgodovino in terminologijo občanske znanosti, nato pa razloži pet ključnih korakov načrtovanja in oblikovanja projektov občanske znanosti: od opredelitve raziskovalnega problema, oblikovanja načrta in vzpostavitve skupnosti sodelujočih do ustvarjanja in analize podatkov ter deljenja rezultatov. Priročnik se lahko prebere v celoti ali pa se ga uporabi kot pomoč pri določenem koraku načrtovanja in oblikovanja projekta občanske znanosti.
Centralna tehniška knjižnica Univerze v Ljubljani
Filozofska analiza mehanizmov kognitivnega modeliranja in umetne inteligence v izobraževanju
Tehnologija je dvoje, je vzrok in posledica za vse hitreje spreminjajočo se družbo. Ko danes govorimo o tehnologiji, govorimo predvsem o inteligentnih sistemih, o tako imenovanih kibernetskih sistemih, pri katerih sistem vsebuje, če govorimo v jeziku tehnologije, strojno opremo, stroje in naprave (človeško telo), in programsko opremo – inteligenco – duha, kar bi v jeziku humanistike lahko poimenovali tudi občutke, intencionalna stanja, čustva ipd. Mnogi problemi, ki so povezani s sodobnimi tehnologijami, so zato povezani tudi z (umetno) inteligenco in učenjem. Za reševanje problemov v zvezi z umetno inteligenco potrebujemo predvsem splošna znanja o svetu, družbi in ljudeh, kar je filozofski problem. Zato je za vse, ki morajo sprejemati odločitve s področja uporabe umetne inteligence, izjemno pomembno, da razumejo osnovne splošne mehanizme inteligence – filozofijo duha, tj. kako deluje naravna, kako deluje človeška inteligenca, kako se človek uči in prilagaja okolju, kar je še posebej pereče na področju vzgoje in izobraževanja.
Univerza v Mariboru, Fakulteta za naravoslovje in matematiko
Foresight for Danube Region’s Future-Oriented Competitive Planning
Foresight za načrtovanje konkurenčnosti Podonavske regije: Zbornik povzetkov. Projekt ForeDanube in z njim povezane aktivnosti, v okviru katerih je nastala publikacija, skupaj utrjujejo vlogo foresighta kot strateškega instrumenta za konkurenčnost, inovacije in odpornejše oblikovanje politik v Podonavju. Devet prispevkov publikacije obravnava tako teoretične kot aplikativne razsežnosti foresighta: od vključevanja umetne inteligence in obvladovanja negotovosti, do krepitve izobraževanja z uvedbo magistrskega študijskega programa, umeščanja foresighta v Strategijo EU za Podonavsko regijo ter podpore pripravljenosti na krize. Empirični vpogledi iz regionalnih anket razkrivajo vrzel med ozaveščenostjo in prakso, medtem ko praktični okvirji, kot sta mreža Podonavskih prenosnih centrov in strukturirani delovni načrt in plan implementacije, prikazujejo, kako je foresight mogoče institucionalizirati na več ravneh upravljanja. Možnosti sofinanciranja EU prek programa Obzorje Evropa so prepoznane kot ključni vzvodi za krepitev zmogljivosti. Krovna vizija se uresničuje v predlogu projekta ForeDanube za ustanovitev stalnega Kompetenčnega centra za foresight, ki bi deloval kot vozlišče za anticipativno upravljanje in kot razširljiv model za Evropo in širše.
Ta zbirka rešenih nalog je namenjena predvsem študentom kot pripomoček pri pripravi na kolokvije in pisne izpite z računskimi nalogami s področja mikroračunalniških struktur, mikroprocesorjev in mikrokrmilnikov. Naloge so razvrščene po poglavjih, ki obravnavajo zmogljivost računalnikov, komunikacijo med glavnimi komponentami računalnika, predpomnilnik, notranji in zunanji pomnilnik, vhodno-izhodno organizacijo mikroprocesorjev, nabore ukazov centralne procesne enote, načine naslavljanja in formate ukazov ter razvoj programov v zbirnem jeziku. Zadnje poglavje preverja znanje pri analizi odsekov kode in pisanju kratkih programov za mikroprocesorje iz družin Intel x86 in ARM.
vhodno-izhodna organizacija mikroprocesorjev
Management skozi prizmo digitalnega in zelenega prehoda v družbo 5.0
Znanstvena monografija Management skozi prizmo digitalnega in zelenega prehoda v družbo 5.0. pokriva področja, ki se prvenstveno nanašajo na področje managementa v povezavi z različnimi elementi upravljanja zaposlenih ter širšimi vidiki družbe. Vsebina monografije zajema tako področje kadrovskega managementa in trajnostnega razvoja zaposlenih, etičnega odločanja v managementu kot tudi managementa v zdravstvu, izobraževanju in kritični infrastrukturi v povezavi z digitalnim in zelenim prehodom v družbo 5.0. Vsebina monografije je koraku s časom in sledi potrebam povezovanja znanstvenih vsebin z aplikativnimi učinki. Poglavja, ki so del znanstvene monografije in obsegajo ustrezno stopnjo interdisciplinarnosti, bodo odskočna deska za proučevanje in nadgradnjo znanj študentov, akademske javnosti in širše družbe.
Govorjeni jezik med raziskovanjem in tehnologijo
Zbornik povzetkov s konference Govorjeni jezik med raziskovanjem in tehnologijo prinaša aktualne prispevke s presečišča govorjenih jezikovnih virov, jezikoslovja in govornih tehnologij. Predstavljeni so javno dostopni hrvaški otroški korpusi v CHILDES/TalkBank ter zbirka ParlaSpeech V3. Več prispevkov obravnava gradnjo in obdelavo govornih virov za slovenščino: od strategij občanske znanosti in odprtokodnih orodij (poravnava, anonimizacija, validacija, normalizacija) do fonetičnega zapisa v Digitalni slovarski bazi ter širjenja slovarskih virov z govorjenim besediščem. Raziskave segajo od (ne)tekočnosti in detekcije zapolnjenih premorov do razmerja med prozodičnimi in stavčnimi enotami ter izzivov narečne transkripcije; napovedan je tudi novi korpus zgodnje komunikacije EPIC-SI. Zbornik je odprtodostopen pod licenco CC BY-SA in je namenjen raziskovalcem jezikoslovja, korpusistike in govorne tehnologije ter širši strokovni skupnosti.
ZORA 158: Oblačilno izrazje pri Sveti Trojici v Slovenskih goricah
Monografija prinaša izsledke raziskave narečnega oblačilnega izrazja pri Sveti Trojici v Slovenskih goricah. Na podlagi ugotovljenih glasoslovnih značilnosti – značilno ohranjanje kračine vseh issln. kratkih naglašenih samoglasnikov in izkazovanje definicijskih lastnosti panonske narečne ploskve vzhodne slovenščine – je utemeljena umestitev trojiškega govora v slovenskogoriško narečje panonske narečne skupine. Osrednji del monografije predstavlja prvi obsežnejši prispevek sploh k poznavanju narečne oblačilne terminologije pri Sveti Trojici. Opis podeželskega oblačilnega videza moških, žensk in otrok v drugi polovici 20. stoletja ter ob nekaterih posebnih priložnostih je nastal na podlagi ustnih pričevanj informatork, proučitve fotografij in lastnega, na izkušnjah temelječega vedenja. Tu predstavljeno in analizirano trojiško oblačilno izrazje je bilo pridobljeno z vodenimi intervjuji z govorci. Trojiški oblačilni termini so znotraj sedmih pomenskih sklopov predstavljeni ob izbranem slikovnem gradivu (304 slike) v obliki 736 abecedno urejenih slovarskih sestavkov. Obravnavani so glede na besedotvorne lastnosti in izvor, s čimer osvetljujemo pojave vnašanja tujih jezikovnih prvin v narečje, ter primerjano z iztočnicami v slovarskih delih, ki zajemajo knjižni jezik (Pleteršnikov slovar (1894–1895) in Slovar slovenskega knjižnega jezika2), s čimer osvetljujemo zgodovino pojavljanja posamezne besede v narečju in knjižnem jeziku, opredeljujemo njeno razširjenost ter opozarjamo na morebitne pomenske razlike.
Uvod v računalniško večpredstavnost in obdelavo multimedijskih podatkov
Ta učbenik je namenjen študentom prve stopnje študijskega programa Računalništvo in informacijske tehnologije ter zajema vsebino predmetov Multimedia in Računalniška večpredstavnost. Učbenik opisuje osnovne vidike multimedije, multimedijskih tipov, njihovih formatov in operacij nad njimi. Ponuja postopen in sistematičen pregled temeljnih konceptov obdelave multimedijskih podatkov. Poseben poudarek je na predstavitvi osnovnih tipov multimedijskih podatkov, izbranih algoritmov za njihovo obdelavo in najpogostejših multimedijskih formatov. Struktura učbenika sledi osnovnim tipom multimedijskih podatkov, in sicer tekstu, slikam, digitalnemu avdiu in videu. Vsako poglavje se zaključi z naborom vprašanj in praktičnih nalog za poglobljeno razumevanje obravnavane snovi.
Priročnik za vključevanje otrok s posebnimi potrebami v športne dejavnosti in izvajanje vključujoče/inkluzivne športne vadbe je namenjen učiteljem, trenerjem, športnim društvom in organizacijam, ki želijo šport približati čim širši populaciji mladih. Ponuja celovit vpogled v inkluzivno športno vadbo ter vključuje strategije, orodja in praktične smernice za prilagajanje gibalne/športne dejavnosti vadečim z različnimi značilnostmi in potrebami. Prvi del priročnika je namenjen inkluzivni paradigmi, ki predstavlja izhodišče za uspešno izvajanje inkluzivne gibalne/športne dejavnosti, medtem ko so v drugem delu priročnika zapisane smernice za delo s posamezno skupino otrok s posebnimi potrebami ter prilagoditve, ki jih je smiselno izvajati med vadbenim procesom in se nanašajo na okolje, opremo in pripomočke, vsebine ter načine izvajanja trenažnega procesa. Namen priročnika je opolnomočiti trenerje in učitelje športne vzgoje za uspešno izvajanje vključujočih športnih dejavnosti ter prispevati k povečanju števila ponudnikov segregirane, integrirane in inkluzivne športne vadbe.
Monografija Srečko Kosovel (1926–2026) - pregled prevedenih del ob 100. obletnici smrti na enem mestu združi pesnikov prevodni opus v 12-ih tujih jezikih. Delo je sestavljeno iz uvoda in nabora prispevkov avtorjev, ki pretresejo pesnikov prevodni opus v 12-ih tujih jezikih. Avtorji v prispevkih predstavijo nabor prevedenih del, ki je v nekaterih jezikih obsežnejši, npr. v italijanščini in je zato v monografijo vključenih več prispevkov, ki obravnavajo pesnikov opus v tem jeziku, nadaljujejo s pesnikovo recepcijo v tuji deželi, nekaj besed namenijo prevajalcem in v nadaljevanju predstavijo prevajalske značilnosti zbirk in posameznih pesmi. Avtorji pretresejo značilnosti prevoda po posameznih obdobjih, predstavijo različne pesmi in značilnosti prevodov slednjih, in sicer v posameznih časovnih obdobjih ali v smislu prevoda enega ali več prevajalcev. Delo na enem mestu nudi vpogled v obsežen nabor prevedenih del, ki jih v nadaljevanju predstavi in pretrese ter nudi možnost prihodnje nadgradnje in izboljšave.
Criminal Justice and Security in Central and Eastern Europe
Kazensko pravosodje in varnost v srednji in vzhodni Evropi: Nova tveganja, kriminal, policijsko delo, sodišča, zapori in varnost v času po COVID-19 – izzivi in ​​priložnosti, knjiga povzetkov. Glavni cilj 15. bienalne konference o kazenskem pravosodju in varnosti je deliti najnovejše poglede, koncepte in raziskovalna spoznanja iz kazenskopravosodnih študij o varnosti in kriminologiji med znanstveniki, raziskovalci in praktiki z vsega sveta. Na konferenci bodo izpostavljene nove ideje, teorije, metode in ugotovitve iz številnih raziskav in področij, ki se osredotočajo na zagotavljanje varnosti, policijsko dejavnost in kaznovanje v obdobju po pandemiji COVID-19.
Kazensko pravosodje in varnost v srednji in vzhodni Evropi